ΓΡΑΠΤΗ ΕΡΩΤΗΣΗ P-3574/98

υποβολή: Johanna Maij-Weggen (PPE) προς την Επιτροπή

(18 Νοεμβρίου 1998)

Θέμα: Ανακοίνωση της Επιτροπής για το AIDS

Γνωρίζω ότι η "Ανακοίνωση της Επιτροπής προς το Ευρωπαϊκό Κοινοβούλιο και το Ευρωπαϊκό Συμβούλιο σχετικά με την ενίσχυση αλληλεγγύης για την καταπολέμηση του AIDS στις αναπτυσσόμενες χώρες" είχε ήδη συνταχθεί πριν από τις θερινές διακοπές. Γιατί δεν εστάλη αυτή η ανακοίνωση στους Βουλευτές του Ευρωπαϊκού Κοινοβουλίου;

Μπορεί να εξηγήσει η Επιτροπή γιατί προτιμήθηκε να αποσταλεί αυτή στο Κοινοβούλιο "για ενημέρωση" μόνο και γιατί δεν ζητήθηκε από το Κοινοβούλιο να γνωμοδοτήσει;

Θα ζητήσει η Επιτροπή γνωμοδότηση από το Ευρωπαϊκό Κοινοβούλιο για αυτό το πολύ σπουδαίο ζήτημα ώστε να δυνηθούμε να το συζητήσουμε στην αρμόδια Επιτροπή;

Μπορεί η Επιτροπή να εξηγήσει τι συνέβη από τότε με την Ανακοίνωση;

Μπορεί η Επιτροπή να πληροφορήσει σχετικά με το τι συζητήθηκε στις συνεδριάσεις του Συμβουλίου επί του ζητήματος αυτού;

Απάντηση του κ. Pinheiro εξ ονόματος της Επιτροπής

(7 Δεκεμβρίου 1998)

Η ανακοίνωση της Επιτροπής προς το Κοινοβούλιο και το Συμβούλιο για αυξημένη αλληλεγγύη στον αγώνα κατά του AIDS στις αναπτυσσόμενες χώρες(1) εγκρίθηκε από την Επιτροπή στις 3 Ιουλίου 1998 και αμέσως μετά διαβιβάστηκε επισήμως (σε όλες τις γλώσσες) στη Γενική Γραμματεία του Κοινοβουλίου. Αυτή η τελευταία είναι εκείνη που είχε την ευθύνη να εξασφαλίσει, σύμφωνα με τις δικές της διαδικασίες, την διανομή του συγκεκριμένου εγγράφου εντός του Κοινοβουλίου ούτως ώστε τα μέλη του και οι αρμόδιες κοινοβουλευτικές επιτροπές να ενημερωθούν σχετικά.

Δεδομένου ότι η εν λόγω ανακοίνωση δεν αποτελεί νομοθετικό έγγραφο, η Επιτροπή είχε τη δυνατότητα να την διαβιβάσει στο Κοινοβούλιο (που, εν πάση περιπτώσει, αναφερόταν ως το ένα από τα δύο όργανα-αποδέκτες) μόνον "προς ενημέρωση"; αυτή είναι, άλλωστε, η πρακτική που ακολουθείται συνήθως στις περιπτώσεις αυτές. Στο πλαίσιο αυτό καθίσταται προφανές ότι η πρωτοβουλία και η απόφαση ενόψει της διατύπωσης μιας γνώμης σχετικά με την εν λόγω ανακοίνωση (μέσω της σύνταξης, π.χ, μιας έκθεσης πρωτοβουλίας και της θέσπισης ενός ψηφίσματος) εναπόκειται στην κρίση του ίδιου του Κοινοβουλίου.

Κατόπιν των ανωτέρω, το Αξιότιμο Μέλος του Κοινοβουλίου καλείται να λάβει υπόψη, ως προς την ουσία, ότι μεταξύ των λόγων για τους οποίους η Επιτροπή έλαβε την απόφαση να συντάξει και να εγκρίνει την ανωτέρω ανακοίνωση σχετικά με ένα τόσο σημαντικό θέμα όπως είναι η καταπολέμηση του AIDS στις αναπτυσσόμενες χώρες και να την υποβάλει στο Κοινοβούλιο και στο Συμβούλιο ήταν και το γεγονός ότι επιθυμούσε να επιδιώξει και να πληροφορηθεί τις αντιδράσεις, τις εκτιμήσεις και τις γνώμες των δύο αυτών κοινοτικών οργάνων σχετικά με το περιεχόμενό της και, ιδίως, σχετικά με τις θέσεις και τα επιχειρήματα που διατυπώνονται σάυτήν καθώς και με τις κατευθύνσεις που προτείνεται να ακολουθηθούν.

Η Επιτροπή επιθυμεί, ακόμη, να ενημερώσει το Αξιότιμο Μέλος του Κοινοβουλίου ότι η ανακοίνωσή της αποτέλεσε το αντικείμενο μιας γενικού χαρακτήρα παρουσίασης στο πλαίσιο της ομάδας εργασίας "συνεργασία για την ανάπτυξη" του Συμβουλίου κατά τη διάρκεια της συνεδρίασης της 17ης Ιουλίου 1998.

Εξάλλου, η ανακοίνωση συζητήθηκε διεξοδικά στις 25 Σεπτεμβρίου 1998 στις Βρυξέλλες κατά τη διάρκεια μιας συζήτησης στρογγυλής τραπέζης, στην οποία συμμετείχαν εμπειρογνώμονες των κρατών μελών και της Επιτροπής ειδικευμένοι σε θέματα υγείας και AIDS. Η Επιτροπή διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Κοινοβουλίου αντίγραφο των πρακτικών της ως άνω συνεδρίασης.

(1) έγγρ. COM(98)407 τελικό.